བསྟན་བཅོས་བསྒྱུར་རོ་ཅོག་གི་གཤམ་དུ།བོད་ཀྱི་གནའ་བོའི་མཁས་པ་ཆེན་པོ་རྣམས་ཀྱིས་མཛད་པའི་བསྟན་བཅོས་འགའ་ཞིག་ཀྱང་འཁོད་ཡོད་པར་བརྟེན་ཁོ་བོས་བོད་དུ་སྙན་གྲགས་ཆེ་ཤོས་ཡིན་པའི།སྡེ་དགེ་བསྟན་འགྱུརཔར་མ་དཀར་ཆག་ནང་གསལ་སྣ་ཚོགས་ཁོངས་ཀྱི་པོ་ཏི་ཅོ་པ་ཡང་ཞལ་མཇལ་ཙམ་ཞུས་པ་ཡིན།དེའི་ནང་སུམ་རྟགས་ཀྱི་རྩ་བ་འཁོད་འདུག་ཅིང་།ནང་དོན་ཚིག་སྦྱོར་མཐའ་དག་དེང་སྐབས་རང་རེས་སློབ་སྦྱོང་ཞུ་བཞིན་པའི་དཔེ་གཞུང་འདི་རང་ལ་ལྷག་པའི་གནའ་ཉམས་ཀྱི་ཁྱད་ཆོས་སོགས་མ་མཆིས་ཁར།དེ་ལས་ལྡོག་པའི་སྔོན་ཆད་ཀྱི་སུམ་རྟགས་རྩ་གཞུང་བྲིས་དཔར་གཞན་དག་ལ་མེད་པའི་རྟགས་ཀྱི་འཇུག་པའི་དབུར།རྒྱ་གར་སྐད་དུ།བྱཱ་ཀ་ར་ཎ་ལིངྒ་པ་ཏཱ་ར་ཎ་ན་མ།བོད་སྐད་དུ།ལུང་དུ་སྟོན་པ་རྟགས་ཀྱི་འཇུག་པ་ཞེས་བྱ་བ།བྱཱ་ཀ་ར་ཎའི་དབང་ཕྱུག་ལ་ཕྱག་འཚལ་ལོ།སྨྲ་བའི་སྐྱེས་མཆོག་སྨྲ་བའི་རྒྱལ།ཐམས་ཅད་མཁྱེན་ལ་ཕྱག་འཚལ་ལོ།།ཞེས་པའི་སྐད་གཉིས་དང་།མཆོད་བརྗོད་བཅས་གསར་སྣོན་མཛད་འདུག་ཅིང་།བསྟན་བཅོས་ཀྱི་གོ་རིམ་སྒྲིག་སྟངས་སྐོར།ཐོག་མར་ལོ་པཎ་མང་པོས་མཛད་པའི་སྒྲ་བྱེ་བྲག་ཏུ་རྟོགས་བྱེད་ཆེ་མོཞེས་པ།དེ་ནས་བཙན་པོ་ཁྲི་ལྡེ་སྲོང་བཙན་གྱི་སྐབས་བཀས་བཅད་གཏན་ལ་ཕབ་པའིབྲེ་བྲག་ཏུ་རྟོགས་བྱེད་འབྲིང་པོ་སྒྲ་སྦྱོར་བམ་གཉིས་པབཅས་བཀོད་པའི་མཇུག་ཏུ་ཤོག་གྲངས་རྒྱབ་ནས་གྲངས་རྒྱབ་བར་དེར་ཐོན་མི་ཨ་ནུས་བྱས་པའི་སྒྲའི་བསྟན་བཅོས་ལུང་དུ་སྟོན་པའི་རྩ་བ་སུམ་ཅུ་པདང་།ལུང་དུ་སྟོན་པ་རྟགས་ཀྱི་འཇུག་པ་ཞེས་བྱ་བ་སློབ་དཔོན་ཨ་ནུས་མཛད་པཞེས་དང་།དེའི་མཇུག་ལྕེ་ཁྱི་འབྲུག་གིས་མཛད་པའི་བྱཱ་ཀ་ར་ཎའི་སྐད་མདོ་ཙམ་ཞིག་བསྒྱུར་བ་གནས་བརྒྱད་ཀྱི་རྩ་བ་དང་།སྒྲའི་བསྟན་བཅོས་གནས་བརྒྱད་ཀྱི་འགྲེལ་པཞེས་གསལ་བ་སྔ་ཕྱིའི་རིམ་པ་སྒྲིག་ཕྱོགས་དེ་ཡང་ཅུང་རྟོགས་དཀའ་བ་ཞིག་འདུགཔོ་ཏི་ཅོ་པ་ནི་སྣ་ཚོགས་ཀྱི་ཁོངས་ཡིན་ལ།དེའི་འགོ་བྱང་ལའང་བོད་ཀྱི་མཁས་པ་ཆེན་པོ་རྣམས་ཀྱི་མཛད་པའི་དཔེ་དཀོན་པ་ཅི་རིགས་ཞེས་འཁོད་འདུག་པས།གལ་སྲིད་སུམ་རྟགས་ཀྱི་རྩ་བ་འདི་སློབ་དཔོན་ཐོན་མིས་མཛད་པ་དངོས་འབྲེལ་ཞིག་ཡིན་ན།བོད་ཀྱི་མཁས་པས་བོད་ཀྱི་ཡི་གེར་བྲིས་པའི་བསྟན་བཅོས་ཡོད་དོ་ཅོག་གི་ནང་ནས་འདི་ལས་ལྷག་པ་དང་།འདི་ལས་སྔ་བ་གཞན་དག་ཅི་ཡང་མི་སྲིད་པས་བོད་དཔེ་ཐམས་ཅད་ཀྱི་ཡང་མེས་ཉག་ཅིག་དེ་ཡིན་པར་བསྙོན་དུ་མེད་ན།གོ་རིམ་ཨང་དང་པོ་ཁོ་ནར་ཐེ་ཚོམ་སྤུ་ཙམ་མེད་པར་འགོད་རྐྱང་གནང་དགོས་ཀྱང་།གནད་འདིར་ཞུ་ཆེན་གྱི་མཁན་པོ་མཆོག་གི་དགོངས་གཞིར་ཀུན་རྟོག་ཅི་ཞིག་འཁྲུངས་པ་ཆ་མི་འཚལ་རུང་།གཅིག་བྱས་ན་སུམ་རྟགས་ཀྱི་གཞུང་ལུགས་འདི་བརྡ་དང་ཚིག་སྦྱོར་གང་གི་ཐད་ནས་ཀྱང་དུས་རབས་བདུན་པའི་གནའ་ཡིག་གི་མཚན་ཉིད་མི་ལྡན་པས་ཞར་ལ་ལྕེ་ཁྱི་འབྲུག་ཀྱང་ཕྱིར་བཤོལ་གྱི་བཞུགས་གྲལ་ཡ་མ་ཟུང་དེ་འདྲ་ཞིག་མཛད་པ་དེ་ལའང་བསམ་བློ་གཏོང་ཡུལ་ཞིག་ཡོད་དམ་སྙམ།